SK Úradný vestník Európskej únie L 172/1

NARIADENIE KOMISIE (EÚ) 2016/1015

zo 17. júna 2016,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí 1-naftylacetamidu, kyseliny 1-naftyloctovej, chloridazónu, fluazifopu-P, fuberidazolu, mepikvátu a tralkoxydímu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí (ďalej len „MRL“) 1-naftylacetamidu, kyseliny 1-naftyloctovej, chloridazónu, fluazifopu-P, fuberidazolu, mepikvátu a tralkoxydímu sa stanovili v časti A prílohy III k nariadeniu (ES) č. 396/2005.

(2) V prípade 1-naftylacetamidu a kyseliny 1-naftyloctovej Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (2). Navrhol zmeniť definíciu rezídua a dospel k záveru, že pokiaľ ide o MRL vzťahujúce sa na jablká, hrušky, rajčiaky a baklažány, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL vzťahujúce sa na pomaranče, citróny, mandarínky, čerešne, broskyne, hrozno, jahody, maliny, stolové olivy, kivi, zemiaky, papriku, uhorky šalátové, cukety, melóny, dyňu červenú (vodový melón), špenát, fazuľu (čerstvú, so strukmi), fazuľu (čerstvú, bez strukov), hrach (čerstvý, so strukmi), hrach (čerstvý, bez strukov), špargľu, zeler, artičoky pravé, fazuľu (suchú), korene čakanky, nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto produktov by sa mali stanoviť na úrovni špecifického limitu detekcie.

(3) V prípade chloridazónu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (3). Navrhol zmeniť definíciu rezídua. Odporučil znížiť MRL v prípade koreňa cukrovej repy. Pri ostatných produktoch odporučil zachovať existujúce MRL. Dospel k záveru, že pokiaľ ide o MRL vzťahujúce sa na valeriánku poľnú, šalát, endíviu (širokolistú), žeruchu, barborku jarnú, rukolu/eruku, červenú horčicu, portulaku zeleninovú, špargľu, artičoky bodliakové (kardy), zeler, fenikel, artičoky pravé, pór, rebarboru, bylinné nálevy (sušené kvety), bylinné nálevy (sušené, z listov), koreniny (kôra), koreniny (púčiky) a koreniny (blizna kvetov), nie sú k dispozícii žiadne informácie, a preto je potrebné ďalšie posúdenie manažérmi rizík. Úrad uviedol, že existuje možnosť akumulácie rezíduí chloridazónu v určitých plodinách pestovaných v systéme striedania plodín, a vypočítal MRL príslušných produktov, v ktorých je zohľadnená táto možnosť akumulácie po rôznych intervaloch opätovného sadenia, a nechal manažérov rizík rozhodnúť sa pre vhodnú alternatívu. Pokiaľ ide o produkty, v prípade ktorých sa nemá použiť účinná látka, rezíduá sú nevyhnutným dôsledkom pestovania v pôdach, v ktorých sa účinná látka predtým použila pri iných plodinách. Keďže spotrebiteľom nehrozí žiadne riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Úrad dospel k záveru, že pokiaľ ide o MRL vzťahujúce sa na repu obyčajnú, chren dedinský, cesnak, cibuľu, šalotku, listy a klíčky hlúbovej zeleniny, špenát, listovú repu, špenátovú repu, bylinky, svalovinu, tuk, pečeň a obličky ošípaných, svalovinu, tuk, pečeň a obličky hovädzieho dobytka, svalovinu, tuk, pečeň a obličky oviec, svalovinu, tuk, pečeň a obličky kôz, mlieko z oviec a kôz, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia.

(4) V prípade fluazifopu-P predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (4). Navrhol zmeniť definíciu rezídua. Odporučil znížiť MRL vzťahujúce sa na grapefruity, pomaranče, citróny, limety, mandarínky, mandle, para orechy, kešu orechy, gaštany jedlé, lieskovce, makadamové orechy, pekanové orechy, píniové oriešky, pistáciové orechy, vlašské orechy, jablká, hrušky, dule, marhule, čerešne, broskyne, slivky, stolové a muštové hrozno, krovité ovocné druhy, iné drobné a bobuľové ovocie, figy, stolové olivy, kumkváty, kivi, banány, ananásy, jamy, cesnak, šalotku, uhorky šalátové, uhorky nakladačky, šalát a podobné listové zeleniny, špenát, portulaku zeleninovú, listovú repu, špenátovú repu, čakanku obyčajnú listnatú (šalátovú), bylinky, špargľu, zeler, fenikel, suchý hrach, slnečnicové semená, semená repky, horčicové semená, borák lekársky, ľaničník siaty, olivy na výrobu oleja a korene čakanky. Pri ostatných produktoch odporučil existujúce MRL zvýšiť alebo zachovať. V prípade MRL vzťahujúcich sa na rajčiaky, papriku, hlávkovú kapustu, čerstvú fazuľu bez strukov identifikoval riziko pre spotrebiteľov. Preto je vhodné tieto MRL znížiť. Úrad dospel k záveru, že pokiaľ ide o MRL vzťahujúce sa na jahody, mrkvu, bylinné nálevy (sušené kvety, lístky a korene), chmeľ, koreniny (semená, plody a bobule a korene a podzemky), svalovinu, tuk, pečeň a obličky ošípaných, svalovinu, tuk, pečeň a obličky hovädzieho dobytka, svalovinu, tuk, pečeň a obličky oviec, svalovinu, tuk, pečeň a obličky kôz, svalovinu, tuk a pečeň hydiny, mlieko dobytka, oviec a kôz a vtáčie vajcia, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL vzťahujúce sa na cibuľu jarnú, pór a semená bavlníka, nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto produktov by sa mali stanoviť na úrovni špecifického limitu detekcie.

(5) V prípade fuberidazolu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (5). Odporučil znížiť MRL v prípade jačmeňa, ovsa, raže a pšenice.

(6) V prípade mepikvátu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (6). Navrhol zmeniť definíciu rezídua a v prípade niekoľkých produktov odporučil zvýšiť alebo zachovať existujúce MRL. Dospel k záveru, že pokiaľ ide o MRL vzťahujúce sa na semená repky, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade tohto produktu by sa mala stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL vzťahujúce sa na ľanové semená a slnečnicové semená, nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto produktov by sa mali stanoviť na úrovni špecifického limitu detekcie.

(7) V prípade tralkoxydímu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (7). Navrhol zmeniť definíciu rezídua a dospel k záveru, že pokiaľ ide o MRL vzťahujúce sa na zrná jačmeňa a zrná pšenice, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia.

(8) Pokiaľ ide o produkty, pri ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani maximálne hladiny rezíduí podľa kódexu (ďalej len „CXL“), MRL by sa mali stanoviť na úrovni špecifického limitu detekcie alebo by sa mal uplatňovať štandardná MRL, ako je stanovené v článku 18 ods. 1 písm. b) nariadenia (ES) č. 396/2005.

(9) Komisia sa radila s referenčnými laboratóriami Európskej únie pre rezíduá pesticídov o potrebe upraviť určité limity detekcie. V prípade viacerých látok dospeli uvedené laboratóriá k záveru, že pokiaľ ide o určité komodity, technický rozvoj si vyžaduje stanovenie špecifických limitov detekcie.

(10) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné zmeny MRL spĺňajú požiadavky článku 14 ods. 2 nariadenia (ES) č. 396/2005.

(11) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(12) Nariadenie (ES) č. 396/2005 by sa preto malo zodpovedajúcim spôsobom zmeniť.

(13) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie vzťahujúce sa na produkty, ktoré boli vyprodukované pred zmenou MRL a v prípade ktorých je na základe informácií zachovaná vysoká úroveň ochrany spotrebiteľa. Keďže pri súčasných MRL nie je možné vylúčiť riziko pre spotrebiteľov, hodnota pre fluazifop-P na úrovni 0,01 mg/kg vzťahujúca sa na papriku by sa mala uplatňovať na všetky produkty od dátumu uplatňovania tohto nariadenia.

(14) Predtým ako sa začnú upravené MRL uplatňovať, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(15) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Pokiaľ ide o účinné látky 1-naftylacetamid, kyselinu 1-naftyloctovú, chloridazón, fuberidazol, mepikvát a tralkoxydím vo všetkých produktoch a na nich, nariadenie (ES) č. 396/2005 v jeho podobe pred tým, ako bolo zmenené týmto nariadením, sa naďalej uplatňuje na produkty, ktoré boli vyprodukované do 19. januára 2017.

Pokiaľ ide o účinnú látku fluazifop-P vo všetkých produktoch okrem papriky a na nich, nariadenie (ES) č. 396/2005 v jeho podobe pred tým, ako bolo zmenené týmto nariadením, sa naďalej uplatňuje na produkty, ktoré boli vyprodukované do 19. januára 2017.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 19. januára 2017.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 17. júna 2016 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín, Review of the existing maximum residue levels (MRLs) for 1-naphthylacetamide and 1-naphthylacetic acid according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) 1-naftylacetamidu a kyseliny 1-naftyloctovej podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(8):4213.

(3) Európsky úrad pre bezpečnosť potravín, Review of the existing maximum residue levels (MRLs) for chloridazon according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) chloridazónu podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(9):4226.

(4) Európsky úrad pre bezpečnosť potravín, Review of the existing maximum residue levels (MRLs) for fluazifop-P according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) fluazifopu-P podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(9):4228.

(5) Európsky úrad pre bezpečnosť potravín, Review of the existing maximum residue levels (MRLs) for fuberidazole according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) fuberidazolu podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(9):4220.

(6) Európsky úrad pre bezpečnosť potravín, Review of the existing maximum residue levels (MRLs) for mepiquat according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) mepikvátu podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(8):4214.

(7) Európsky úrad pre bezpečnosť potravín, Review of the existing maximum residue levels (MRLs) for tralkoxydim according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) tralkoxydímu podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(9):4227.